Dizainas

Dizainas ( 'projektuoti; konstruoti') – plastinio meno šaka: įvairių gaminių meninis konstravimas ir gyvenamosios aplinkos formavimas.

Skirstomas į pramoninį ir grafinį.
 Pramoninis dizainas – masiniu būdu gaminamų daiktų meninis konstravimas ir projektų įgyvendinimas
 Grafinis dizainas – informacinių priemonių (logotipų, piktogramų, afišų, reklaminių plakatų, įmonės vaizdinio stiliaus, prekių pakuočių, bukletų ir kt.) grafinis apipavidalinimas

 Drabužių ir baldų dizainas - įvairių gaminių meninis konstravimas, raštai, bei tekstūros.

Projektuojant naudojamos architektūros, skulptūros, grafikos, fotografijos, kompiuterinės priemonės. Kuriant atsižvelgiama į būsimo dirbinio paskirtį, technologines ir eksploatacines aplinkybes. Dizainas tampriai susijęs su technologiniu progresu, urbanizacijos procesais, konkurencija.

Istorija 
Dizainas ėmė klostytis XX a. pr. Ištakos siejamos su architektų ir inžinierių Gotfrydo Semperio, Peterio Behrenso, Hermano Miutesiuso (Vokietija), Le Korbuzjė (Prancūzija), Henrio van de Veldės (Belgija) kūryba, Verkbundo susivienijimo ir Bauhaus’o mokyklos veikla, konstruktyvizmo ir funkcionalizmo idėjomis. Praktinio dizaino pradininku laikomas vokiečių architektas Walter’is Gropius’as.

XX a. 4–5 dešimtmečiais svarbiu dizaino centru tapo JAV. Amerikietiškojo dizaino pionieriai – Raimondas Levi, Henris Dreifusas, Valteris Dorvinas Tygas. Po II pasaulinio karo dizainas intensyviai plėtojosi Skandinavijos šalyse, Prancūzijoje, Italijoje.

Lietuvoje 

Užuomazgos jaučiamos jau XIX a. pab. K. Podčašinskio traktate Apie pramonės gaminių grožį. 1900 m. baldų ir audinių parodoje Vilniuje greta istoristinių eksponuoti ir vilniečių meistrų pagaminti moderno baldai. Kauno dailės mokykloje 3-4 dešimtmečiuose dizainas buvo įtrauktas į mokymo programą (dėstė A. Smetona, S. Ušinskas, J. Mikėnas ir kt.). Baldų ir interjerų suprojektavo P. Rimša, V. K. Jonynas, J. Prapuolenis ir kt.).

Po II pasaulinio karo Lietuvos dizainas pradėtas aktyviau plėtoti. Profesionalaus dizaino raida prasidėjo 1957 įkūrus Vilniuje Projektavimo – konstravimo biurą.

Dizaineriai rengiami Vilniaus dailės akademijoje (VDA) (nuo 1961 metų), VDA Kauno dailės fakultete, VDA Architektūros ir dizaino fakulteto Klaipėdos vizualinio dizaino katedroje, VDA Telšių dailės fakultete, Šiaulių Universitete.

Nuo 1987 m. veikia Lietuvos dizainerių sąjunga (195 nariai, 2003 m.). Įsteigtas Tarptautinės grafikos dizaino asociacijos ICOGRADA Lietuvos skyrius. Grafinio dizaino kūrėjai susibūrę į Lietuvos grafinio dizaino asociaciją (LGDA). Leidžiamas nekomercinis specializuotas dizaino žurnalas „Portfolio“  (red. Robertas Jucaitis), kurio tikslas – skleisti pozityvų Lietuvos įvaizdį, parodant, kad Lietuvoje, naudojantis dizainu, inovacijomis ir šiuolaikine ženklodara, kuriami konkurentabilūs gaminiai ir paslaugos.

Išnašos

Nuorodos 
 Lietuvos dizainerių sąjunga
 Lietuvos Grafinio Dizaino Asociacija (LGDA) 
 Dizaino Inovacijų Centras (DIC)
 Dizaino forumas 
 Plačiau apie lietuviško dizaino istoriją: J. Juospaitytė „Lietuvos dizaino startas“
 Plačiau apie lietuviško dizaino politika: J. Juospaitytė "Ką gali dizainas arba kodėl reikia dizaino politikos? "